ORDE do 26 de setembro de 2007 pola que se aproba a delimitación e a determinación dos materiais de base para a produción de materiais forestais de reprodución de Pinus sylvestris L. e Quercus rubra L. no territorio da Comunidade Autónoma de Galicia, e se procede a suspender a autorización de dúas unidades de admisión aprobadas de Pinus sylvestris L.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 05/10/2007

A publicación do Real decreto 289/2003, do 7 de marzo, sobre comercialización dos materiais forestais de reprodución, incorpora á nosa lexislación nacional a Directiva 1999/105/CE do Consello, do 22 de decembro de 1999, sobre a comercialización dos materiais forestais de reprodución que refunde e actualiza toda a normativa anterior para o efecto.
No punto 1 do artigo 3 do Real decreto 289/2003, antes mencionado, establécese que para a produción de materiais forestais de reprodución destinados á comercialización se utilizarán unicamente materiais de base autorizados.
O punto 2 do mesmo artigo di que os materiais de base só poderán obter a condición de autorizados se garanten as exixencias establecidas nos anexos II, III, IV ou V do real decreto, segundo se trate da produción de materiais forestais de reprodución identificados, seleccionados, cualificados ou controlados, respectivamente, e se están referidos a unha unidade denominada unidade de admisión, que estará identificada mediante unha única referencia no correspondente rexistro.
Así mesmo, o punto 3 do mesmo artigo indica que a autorización dos materiais de base para a produción dos materiais forestais de reprodución seleccionados a efectuará o órgano competente da respectiva Comunidade Autónoma, que en Galicia é a Consellaría do Medio Rural, quen lle comunicará os devanditos materiais de base á Dirección Xeral para a Biodiversidade, para o seu traslado á Dirección Xeral de Agricultura do Ministerio de Agricultura, Pesca e Alimentación.
O artigo 1.5º do Decreto 135/2004, do 17 de xuño, polo que se crea o Rexistro Galego de Materiais de Base para a Produción de Materiais Forestais de Reprodución, establece como competencias da Dirección Xeral de Montes e Industrias Forestais a xestión do Rexistro Galego de Materiais de Base para a Produción de Materiais Forestais de Reprodución. No artigo 1.2º deste decreto recóllese que se inscribirán no devandito rexistro os materiais de base para a produción de materiais forestais de reprodución que sexan autorizados pola Dirección Xeral de Montes e Industrias Forestais. Así mesmo, o punto 4 do mesmo artigo indica que o contido do rexistro será de carácter público e difundido adecuadamente a toda a sociedade e axentes do sector forestal.
Por outra banda, o artigo 5.2º do Decreto 135/2004 establece que a Dirección Xeral de Montes e Industrias Forestais poderá suspender a autorización concedida aos materiais de base procedendo á cancelación da inscrición no rexistro.
En consecuencia, unha vez que a Dirección Xeral de Montes e Industrias Forestais realizou os estudos técnicos pertinentes e comprobou o cumprimento dos requisitos mínimos para a autorización dos materiais de base destinados á produción de materiais de reprodución da categoría seleccionados, conforme o disposto no anexo III do Real decreto 289/2003, e realizada a revisión das unidades de admisión autorizadas ata o momento e de acordo co disposto na Lei 1/1983, do 22 de febreiro, reguladora da Xunta e da súa Presidencia e demais normativa aplicable,
DISPOÑO:
Artigo 1º
Aprobar a delimitación e a determinación dos materiais de base para a produción de materiais forestais de reprodución da categoría seleccionados de Pinus Sylvestris L. e Quercus rubra L. no territorio da comunidade de Galicia que aparecen relacionados no anexo desta orde.
Proceder á inscrición dos devanditos materiais no Rexistro Galego de Materiais de Base para a Produción de Materiais Forestais de Reprodución.
Artigo 2º
Cancelar as unidades de admisión aprobadas cos números 111 e 112 da especie Pinus sylvestris L. do Rexistro Galego de Materiais de Base para a Produción de Materiais Forestais de Reprodución, logo da suspensión de autorización realizada pola Dirección Xeral de Montes e Industrias Forestais.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de setembro de 2007.
Alfredo Suárez Canal
Conselleiro do Medio Rural
Ver referencia pdf "19400D005P007.PDF"